Næstum þúsund konur sem tóku þátt í mótmælum í Bandaríkjunum í fyrra, segjast hafa upplifað breytingar á tíðahring sínum eftir að hafa orðið fyrir táragasi. Prófessor segir niðurstöðurnar bæta við fyrri rannsóknir á áhrifum táragass, sem hingað til hafa mest verið gerðar á körlum.
Fjölmenn mótmæli spruttu upp í Portland í Oregon síðasta sumar, og reyndar mun víðar. Ástæðan var örlög George Floyd sem var myrtur af lögreglumanninum Dereck Chauvin.
Víða lenti mótmælendum og lögreglumönnum saman í kjölfarið og táragasi var víða beitt. Meðal annars í Portland. Um þúsund konur, sem tóku þátt í mótmælunum og urðu fyrir táragasi, greina nú frá breytingum á tíðahring sínum eftir atburðinn. Svo margar voru frásagnirnar að Britta Torgrimson-Ojerio hjá bandarísku heilbrigðisstofnuninni Kaiser Permanente Northwest ákvað að rannsaka málið. Um helmingur þeirra sem tóku þátt í rannsókninni sögðust hafa upplifað óreglulegri og meiri blæðingar, verri tíðaverki og aðrar breytingar á tíðahring sínum. Læknirinn Torgrimson-Ojerio segir niðurstöðurnar sá efasemdum um þá útbreiddu staðhæfingu að táragas hafi mikil líkamleg áhrif í stuttan tíma, en engar langvarandi aukaverkanir.
Fjölmargar hafa síðan í fyrra tjáð sig um þessar aukaverkanir eftir mótmælin í fyrra. Fimm transmenn, sem allir taka testósterón, sögðu blæðingar hafa byrjað aftur hjá sér eftir að hafa lent í táragasi.
Sven-Eric Jordt, prófessor við Duke háskólann, sagði þessar niðurstöður bæta talsverðu við aðrar rannsóknir á áhrifum táragass, sem hingað til hafa langmest verið rannsökuð hjá ungum karlmönnum.